છેલ્લા શનિવારથી એટલી બધી ઉંઘ આવે છે કે ન પૂછો વાત. આજે તો સવારથી જાણે બેહોશીની હાલતમાં જ હોઉ એમ લાગે છે. શરીર પણ બહુ દુખતું હતું. એટલે ઓફિસ જવા તૈયાર થઇ પછી વિચાર્યું કે ઓફિસ જવું નથી. સવારે લગભાગ ત્રણ કલાક ઉંઘવામાં જ ગયા. ઉઠી ત્યારે વિચારતી હતી કે તું કોના જેવું હોઇશ. તારો રંગ, ઉંચાઇ, આંખ, નાક, હોઠ કોના જેવા હશે, મારા જેવા કે તારા પપ્પા જેવા? તું આવીશ પછી પહેલી વાર હાથમાં લેતા મને ને તારા પપ્પાને કેવી લાગણી થશે! તારું પહેલું હાસ્ય અમારા માટે કેટલું અમૂલ્ય હશે. તેં આજકાલ અંદર આળોટવાનું ને લાતો મારવાનું જોરશોરમાં ચાલુ કરી દીધું છે. સ્વાભાવિક છે અંદર જગ્યા નાની છે ને તને ટૂંટિયું વાળીને સુતા નહિ ફાવતું હોય અને તું જરાક આળસ મરડે તો તારા નાના હાથ-પગ મારા પેટને અથડાય છે.